Page:Ludus Coventriae (1841).djvu/385

 Cleophas. ȝa, betwen to thevys, alas! for shame, They henge hym up with body rent; Alas! alas! they were to blame, To cursyd and cruel was ther intent. Whan for thurste he was nere shent, Eyȝil and galle thei ȝovyn hym to drynke; Alas! for ruthe his dethe thei bent In a ffowle place of horryble stynke!

Lucas. ȝa, and cawse in hym cowde they non fynde; Alas, for sorwe! what was here thought? And he dede helpe bothe lame and blynde, And alle seke men that were hym browght: Aȝens vice alwey he wrought, Synfulle dede wold he nevyr do, ȝit hym to kylle thei sparyd nought; Alas! alas! why dede they so?

Jhesus. Welle ovyrtake, ȝe serys in same, To walke in felachep with ȝow I pray. Lucas. Welcom, serys, in Goddys name! Of good felachep we sey not nay. Jhesus. Qwhat is ȝour langage, to me ȝe say, That ȝe have to-gedyr, ȝe to? Sory and evysum ȝe ben alway, ȝour myrthe is gon; why is it so?

Cleophas. Sere, me thynkyth thou art a pore pylgrym Here walkynge be thiselfe alone, And in the ceté of Jerusalem, Thou knowyst ryght lytyl what ther is done; ffor pylgrymys comyn and gon ryth sone, Ryght lytyl whyle pylgrymes do dwelle; In alle Jerusalem as thou hast gone, I trowe no tydynges that thou canst telle.